
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/ 263


R A P O R T
asupra propunerii legislative pentru Decretul-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 443 din 23 iunie 2008, cu dezbaterea pe fond, în procedură obişnuită, a propunerii legislative pentru Decretul-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.298/12.03.2008)
· avizul negativ al Comisiei juridice, de disciplină şi imunităţi (nr.31/682/17.09.2008)
· avizul negativ al Comisiei pentru drepturile omului, culte şi problemele minorităţilor naţionale (nr.25/305/18.09.2008)
· punctele de vedere negative ale Guvernului (nr.870 din 10.04.2008 şi nr.91/552/DRP din 10.02.2009).
 Propunerea legislativă are ca obiect de reglementare completarea art.2 din Decretul-lege nr.118/1990, cu un alineat nou, alin.(3), prin care se propune ca de drepturile acestui decret-lege să beneficieze şi urmaşii, rude de gradul I ale titularilor acestor drepturi, precum şi completarea art.6 alin.(2) prin introducerea unor texte noi, ce instituie alte drepturi pentru categoria nou introdusă.
Comisia propune Plenului Camerei Deputaţilor respingerea iniţiativei legislative din următoarele considerente:

- în toate celelalte acte normative cu caracter reparatoriu nu se regăseşte categoria de ”urmaşi rude de gradul I” ci doar categoria de „soţ supravieţuitor”, fapt ce ar conduce la instituirea unei norme discriminatorii faţă de alte segmente ale populaţiei care au suportat persecuţii pe diverse criterii.
- extinderea sferei beneficiarilor şi a drepturilor determină influenţe financiare suplimentare asupra bugetului de stat şi fără identificarea sursei de finanţare se încalcă atât prevederile art.15 alin.(1) din Legea nr.500/2002 privind finanţele publice, cu modificările ulterioare, cât şi cele ale art.138 alin. (5) din Constituţia României, republicată.
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 4 martie 2009 au participat, în conformitate cu prevederile art.55 din Regulamentul Camerei Deputaţilor:

· d-l Marius Lazăr – Secretar de Stat, Ministerul Muncii, Familiei şi Protecţiei Sociale;
· d-na Georgeta Jugănaru – director, Ministerul Muncii, Familiei şi Protecţiei Sociale;

· d-na Doina Lica – şef serviciu, Ministerul Finanţelor Publice.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost respinsă de Senat în şedinţa din 18 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

